სოფიკო გურამიშვილი

სოფიკო გურამიშვილი (დ. 1 იანვარი, 1991, თბილისი) — ქართველი და ნიდერლანდელი მოჭადრაკე, ავტორი და კომენტატორი. საერთაშორისო ოსტატი და ქალთა საერთაშორისო დიდოსტატი. მსოფლიო ჩემპიონი 16 წლამდე გოგონათა შორის (2006).

 ბიოგრაფია 
სოფიკო გურამიშვილმა ჭადრაკის თამაში ხუთი წლის ასაკში დაიწყო. 2003 წელს მსოფლიო ჩემპიონატზე 12 წლამდე გოგონათა შორის ვერცხლის მედალი მოიპოვა, ხოლო 2006 წელს ბათუმში გამართულ მსოფლიო ჩემპიონატზე 16 წლამდე გოგონათა შორის პირველი ადგილი დაიკავა (დააგროვა 9,5 ქულა 11-დან).

2009 წელს საქართველოს ქალთა ჩემპიონატზე გაიყო მეორე ადგილი და მოიპოვა დიდოსტატის წოდება ქალთა შორის. 2012 წელს კი მიენიჭა საერთაშორისო ოსტატის ტიტული. 2013 წელს მისმა რეიტინგმა პიკს მიაღწია და 2441 პუნქტი შეადგინა, რითაც მსოფლიოს ქალთა რეიტინგში 42-ე ადგილზე იმყოფებოდა.

წარმატებით გამოდიოდა მსოფლიო ჩემპიონატებზე (ნოკაუტ-სისტემით). 2017 წლის მსოფლიო ჩემპიონატზე თეირანში, მან დაამარცხა მაღალი რეიტინგის მქონე სარასადათ ხადემალშარიე და ნატალია ბუქსა, რის შემდეგაც მერვედფინალში გავიდა, სადაც დრონავალი ჰარიკასთან დამარცხდა.

სოფიკო გურამიშვილი ცნობილია, როგორც საჭადრაკო კომენტატორი და ვიდეო-გაკვეთილების ავტორი პოპულარულ პლატფორმაზე chess24. ის ხშირად თანამშრომლობს საერთაშორისო ოსტატ ანა რუდოლფთან ერთად სერიაში „Miss Strategy and Miss Tactics“.

2019 წლიდან საერთაშორისო ტურნირებზე ნიდერლანდების სახელით გამოდის.

 პირადი ცხოვრება 
დაამთავრა ილიას სახელმწიფო უნივერსიტეტი, სადაც სწავლობდა ესპანურ და ინგლისურ ენებს. 

2015 წლის 18 ივლისს დაქორწინდა ცნობილ დიდოსტატ ანიშ გირიზე. წყვილს სამი შვილი ჰყავს და ნიდერლანდებში ცხოვრობენ.

 რესურსები ინტერნეტში 

 სოფიკო გურამიშვილის პროფილი chess24-ზე

 სქოლიო 

კატეგორია:დაბადებული 1991
კატეგორია:ქართველი მოჭადრაკეები
კატეგორია:ნიდერლანდელი მოჭადრაკეები